<classify> Kikosi hicho ambacho kilikuwa Zanzibar kwenye michuano ya Kombe la Mapinduzi na kutolewa kwenye hatua ya robo fainali na JKU kiliwasili Dar es Salaam jana kujipanga upya kwa ajili ya ligi na michuano ya kimataifa.Akizungumza na gazeti hili jana Mkuu wa Idara ya Habari na Mawasiliano wa Yanga Jerry Muro alisema baada ya kuwasili jana, wachezaji waliruhusiwa kwenda kupumzika na kwamba watatakiwa kukusanyika tena kesho tayari kwa kambi hiyo.Tunashukuru Mungu tumerudi salama na wachezaji wanaruhusiwa kupumzika hadi Jumatatu kesho wataingia kambini kuanza maandalizi, alisema Muro na kuongeza kuwa kikosi hicho kinajipanga upya kuelekeza nguvu zao kwenye michuano ya ligi.Kwa mujibu wa ratiba, baada ya kukutana na Ruvu Shooting Yanga itakutana na Coastal Union ya Tanga na kisha kwenda Mbeya kumenyana na Mbeya City.Muro alisema nguvu zao wamezielekeza kwenye michuano hiyo na maandalizi ya kimataifa wakitarajia kufanya vizuri. Yanga inashiriki michuano ya Kombe la Shirikisho.Kwa upande wa Kocha Mkuu wa timu hiyo Hans van der Pluijm, tayari ameyafahamu mapungufu yake hivyo, atatumia muda wa kambi kuwapika wachezaji wake ili kutorudia makosa.Alisema atawapa mbinu mpya wachezaji wake katika safu ya ushambuliaji ambao walionekana kuyumba na kupoteza mawasiliano katika mchezo wa mwisho wa mapinduzi dhidi ya JKU ambapo walifungwa bao 1-0.Katika msimamo wa ligi kabla ya matokeo ya jana Yanga inashika nafasi ya pili ikiwa na pointi 14 ikiwa nyuma ya vinara wa ligi Mtibwa Sugar wenye pointi 16.  <topic>: michezo 